*Tämä artikkeli kertoo elintarvikealan yrityksestä. Muista merkityksistä kerrotaan täsmennyssivulla.*

Saarioisten pääkonttori Tampereella syyskuussa 2007.
**Saarioinen Oy** on suomalainen elintarvikealan konserni. Tuotantoa on Huittisissa, Kangasalla, Valkeakoskella ja Viron Raplassa, joka valmistaa tuotteita pääasiassa Baltian markkinoille.

Saarioinen valmistaa muun muassa valmisruokia, hilloja, lihajalosteita ja salaatinkastikkeita.

Historia
--------

Sahalahden Saarioisten kartanon isäntä Reino A. Avonius aloitti kanalan pidon vuonna 1945. Ajatuksena oli tuottaa kananpoikia siitoseläimiksi muille kasvattajille. Eläinten kysyntä oli suurta, ja tila nousi 1950-luvun alkuun mennessä jo Pohjoismaiden suurimmaksi alallaan. Tilalle perustettiin vuonna 1947 myös taimitarha Saarioisten Taimisto, jolle lannoite saatiin omasta takaa kanalalta. Vuonna 1948 tila aloitti kasviravinteiden ja lannoitteiden myynnin kuluttajille Humus-tuotteina. Seuraavana vuonna aloitettiin minkkien ja sinikettujen tarhaustoiminta. 1950-luvun alkuvuosina tila ryhtyi ensimmäisenä Suomessa myymään säilöttyjä vihanneksia teollisessa mittakaavassa. Tuotevalikoimaan lisättiin pian marja- ja hedelmäsoseet ja -mehut sekä kuluttajille tarkoitetut säilöntäaineet. Vuodesta 1946 tilalla tuotettiin myös tupakkaa, tupakkatehdas Oy Panama Tobacco Co toimi vuoteen 1967.

Saarioisen kukkologoa käytettiin ensimmäisen kerran kanalan hinnastossa vuonna 1954. Logon esikuva on tuuliviiri, joka sijaitsi vellikellotapulin päällä Saarioisten kartanon pihalla Sahalahdessa. Laajentuvan tuotannon johdosta toiminta yhtiöitettiin vuonna 1955 ja perustettiin Saarioinen Oy. Vuonna 1957 aloitettiin einesten tuotanto ja kaksi vuotta myöhemmin broilereiden kasvatus. Eineksissä maksalaatikko oli jo varhain yrityksen menekkituotteita. Yrityksen johtoon siirtyi Pentti Avonius veljensä Reino Avoniuksen kuoltua vuonna 1967. Vuonna 1969 Sahalahdelle rakennettiin einestehdas, joka oli tuolloin Suomen suurin. Tuotanto laajeni nopeasti: vuonna 1972 valmistui Huittisiin säilyketehdas ja vuonna 1976 siipikarjateurastamo Sahalahdelle. 1970-luvulla Saarioinen oli vallannut kolmanneksen Suomen einestuotemarkkinoista. Yritys laajeni lihanjalostemarkkinoille ostamalla vuonna 1984 Mestari Pedersenin makkaratehtaan.

Vuonna 1991 yhtiö siirsi kotipaikkansa Tampereelle, jonne rakennettiin uusi pääkonttori. Seuraavana vuonna yritys muokattiin konserniksi: tuotanto jaettiin yhtiöihin Ruoka-Saarioinen Oy, Saarioisten Säilyke Oy, Liha-Saarioinen Oy ja Saarioisten Taimistot Oy. Emoyhtiö Saarioinen Oy:n toimitusjohtajaksi nimitettiin Erkki Isokangas. Vuoden 1995 aikana lihajalosteiden tuotanto siirtyi Valkeakoskelle. Saarionen osti vuonna 1997 pietarsaarelaisen jäätelötehtaan Oy Sun Ice Ab:n, josta se luopui vuonna 2002 myymällä sen Ingman Foodsille.

Yhtiö laajeni vientitoimintaan: vuonna 1995 Viroon perustettiin Saarioinen Eesti OÜ, ja myöhemmin ostettiin paikallinen valmisruokatehdas. Pari vuotta myöhemmin aloitettiin einesten vienti Ruotsiin ja avattiin toimisto Moskovaan. Tällä hetkellä Saarioisilla ei ole vientitoimintaa. Vuonna 1995 Saarioinen osti Jalostajalta pääosan tuoreruokatuotannosta.

Vuonna 2005 Erkki Isokangas siirtyi eläkkeelle. Uudeksi toimitusjohtajaksi valittiin Ilkka Mäkelä.

Saarioisten hallituksen puheenjohtajana toiminut Pentti Avoniuksen poika Juhani Avotie kuoli tapaturmaisesti 4.12.2010 vapaa-ajan onnettomuudessa Kangasalan Sahalahdella.

Vuoden 2011 alusta yhtiöt Ruoka-Saarioinen, Liha-Saarioinen, Saarioisten Lihanjalostus, Saarioisten Keskuslähettämö, Saarioisten Säilyke ja Kiinteistö Oy Sahalahden Isoniementie 76 sulautettiin emoyhtiöön Saarioinen Oy. Vuoden 2012 alusta entinen emoyhtiö Artekno Oy ja Artekno-Eps Oy sulautettiin Artekno-Pur Oy:hyn, jonka nimeksi vaihdettiin Artekno Oy. Se on Kangasalla ja Pälkäneen Luopioisissa toimiva monialainen teollisuuden alihankintayritys, joka valmistaa elintarvikepakkausten ja ruoankuljetusratkaisujen ohella muun muassa Pallotuolia ja muita Eero Aarnion suunnittelemia muovikalusteita.

Vuonna 2016 Ilkka Mäkelä jäi eläkkeelle. Uudeksi toimitusjohtajaksi valittiin Matti Karppinen. Saarioinen lopetti palmuöljyn käytön tuotteissa vuonna 2023.

Organisaatio
------------

*Saarioinen Oy:n* omistaa holdingyhtiö Artekno-Saarioinen Oy.

Arteknon toimitusjohtajana on toiminut lokakuusta 2015 asti Kimmo Korhonen ja Saarioisen toimitusjohtajana marraskuusta 2016 Matti Karppinen. Saarioinen Oy:n hallituksen puheenjohtaja on Kaisu Avotie, joka toimii samalla myös Artekno Oy:n hallituksessa.

Tuotantolaitokset
-----------------

Saarioisilla on tuotantoa kolmella paikkakunnalla Suomessa sekä tytäryhtiö Virossa:

* Huittinen: salaatit, puurot, kiisselit, hillot, marmeladit ja salaatinkastikkeet. Keskimäärin 150 työntekijää.
* Kangasala: pastat, kiusaukset, perinteiset laatikot, ruukut, keitot ja annosateriat, pihvit, pyörykät ja murekkeet kypsänä ja pakastepuolivalmisteena​. Lisäksi kypsät siipikarjatuotteet. Keskimäärin 457 työntekijää.
* Valkeakoski: pizzat, lihapiirakat, riisipiirakat, lihavalmisteet ja kypsät lihatuotteet. Keskuslähettämö, joka käsittelee Saarioisten kaikki tuoretuotteet. Keskimäärin 182 työntekijää.
* Rapla, Viro: salaatit, voileivät, ohukaiset, pastat, kiusaukset, keitot ja annosateriat Viron markkinoille. Suomeen mm. Eväs-tuotteet. Keskimäärin 167 työntekijää.

Tunnustuksia
------------

Keliakialiitto palkitsi Saarioisen vuoden 2022 gluteenittomaksi yritykseksi.

Yrityksen toimitusjohtaja Matti Karppinen sai vuorineuvoksen arvonimen toukokuussa 2023.

Lähteet
-------

1. 1 2 3  Saarioinen Oy *asiakastieto.fi*. Viitattu 4.8.2023.
2. ↑  English info *saarioinen.fi*. Viitattu 4.8.2023.
3. ↑  Vuodet 1955-1967: Muonamiehistä Kulta-Kukkoon Saarioinen Oy. Viitattu 4.4.2008.
4. ↑  Usein kysytyt kysymykset *Saarioinen*. Viitattu 21.6.2023. (englanniksi)
5. 1 2  Vuodet 1940–1989 Saarioinen Oy. Viitattu 4.4.2008.
6. ↑  Hyvärinen Irja: Saarioinen osti Jalostajan grillitassut ja kebakot *Helsingin Sanomat*.  11.10.1995. Viitattu 21.6.2023.
7. ↑  Ilkka Mäkelä nousee Saarioisten toimitusjohtajaksi  25.9.2006. Taloussanomat. Viitattu 23.6.2011.
8. ↑  Saariosten lehdistötiedote Juhani Avotien kuolemasta
9. ↑  Taloussanomien uutinen Juhani Avotien kuolemasta ja seuraajasta
10. ↑  Helsingin Sanomien uutinen Juhani Avotien menehtymisestä
11. ↑  Saarioinen toi tytäryhtiöt kotiin Taloussanomat. Viitattu 20.3.2013.
12. ↑  Lehdistötiedote: Fuusio: Artekno Oy:n liiketoiminnat ja Artekno-Eps Oy sulautuvat Artekno-Pur Oy:öön  2.1.2012. Artekno Oy. Viitattu 20.3.2013.
13. ↑  Mikko Laitila: Saarioisten äiti: Kaisu Avotie.  *Talouselämä*, 1.3.2013, s. 26–32.
14. 1 2  Saarioisen Matti Karppinen: "Joka päivä pitää saada aikaan kuluttajaa ilahduttava muutos" *Talouselämä*.  6.11.2016. Viitattu 13.5.2018.
15. ↑  Saarioisten tuotteet ovat palmuöljyttömiä *saarioinen.fi*. Viitattu 4.8.2023.
16. ↑  Kimmo Korhonen Arteknon uusi toimitusjohtaja *shl.fi*. Viitattu 4.8.2023.
17. ↑  Saarioisten lehdistötiedote Kaisu Avotien nimittämisestä hallituksen puheenjohtajaksi
18. ↑  OneSource.com:n tietosivu Kaisu Avotien jäsenyydestä Artekno Oy:n hallituksessa
19. ↑  Toiminta eri paikkakunnilla Saarioinen.
20. ↑  Saarioinen Oy on Vuoden 2022 gluteeniton yritys *keliakialiitto.fi*. Viitattu 4.8.2023.
21. ↑  Siren, Anna: Tampereella on nyt neljä uutta neuvosta – tasavallan presidentti teki Mikko Alatalosta musiikkineuvoksen *yle.fi*. Viitattu 4.8.2023.

Aiheesta muualla
----------------

* Saarioisen kotisivu
* Arteknon kotisivu
* Ylen Elävä arkisto – Saarioisten kartanon joulu
* Kaisu Avotie: *Kartanosta elintarvikekonserniksi.* WSOY 2011. ISBN 9789510382585.